Μέθοδοι πρόβλεψης εκλογικών αποτελεσμάτων
Authors: Παναγιωτίδου Γεωργία 
Published: August 2021

Θέμα της διατριβής με τίτλο «Μέθοδοι Πρόβλεψης Εκλογικών Αποτελεσμάτων. Συγκριτική Μελέτη Εργαλείων του Διαδικτύου» είναι η μελέτη των υφιστάμενων μεθόδων ανάλυσης πρόβλεψης των εκλογικών αποτελεσμάτων. Η εργασία έχει ως στόχο την συγκριτική μελέτη των μεθόδων που εφαρμόζονται στην εκλογική έρευνα για την ανάλυση της συμπεριφοράς των ψηφοφόρων και συγκεκριμένα την πρόβλεψη της εκλογικής τους στάσης. Η μελέτη επικεντρώνεται στις τρεις σημαντικότερες μεθόδους πρόβλεψης εκλογικού αποτελέσματος, που έχουν χρησιμοποιηθεί κατά τα τελευταία χρόνια στην Ελλάδα και επεκτείνεται στην ανάλυση μιας νέας καινοτόμου μεθόδου όπως προκύπτει από την ανάλυση των δεδομένων του Ηλεκτρονικού Συμβούλου Ψήφου (helpmevote): 1) τη δημοσκόπηση εξόδου (Exit Poll), 2) τη δημοσκόπηση πρόθεσης ψήφου με στάθμιση των δεδομένων, 3) την ανάλυση χρονοσειρών σε σχέση με την πρόθεση ψήφου για την εκτίμηση της εκλογικής επιρροής των κομμάτων. Επιπρόσθετα, εκτός από την περιγραφή των κυριότερων τεχνικών, αναλύεται η αποτελεσματικότητα αυτών των μεθόδων, όσον αφορά την εγγύτητα των προβλέψεων τους ως προς τα πραγματικά εκλογικά αποτελέσματα. Ταυτόχρονα, διερευνώνται επί μέρους ζητήματα που δημιουργούν προβλήματα στην εγκυρότητα των μεθόδων, όπως η στάθμιση των δεδομένων, η αντιμετώπιση της αδιευκρίνιστης ψήφου και πολλά τεχνικά ζητήματα, που αφορούν την εφαρμογή των μεθόδων αυτών, ιδιαίτερα στο υφιστάμενο εκλογικό περιβάλλον της Ελλάδας, όπου τα τελευταία χρόνια παρατηρούνται δομικές μεταβολές στο κομματικό σύστημα, καθώς επίσης στην εκλογική συμπεριφορά των ψηφοφόρων και στη στάση των ερωτώμενων στις δημοσκοπήσεις, καθιστώντας τις έως τώρα χρησιμοποιούμενες μεθοδολογίες πρόβλεψης της ψήφου προβληματικές. Επιπρόσθετα, επιχειρείται η δημιουργία ενός αποτελεσματικότερου μοντέλου πρόβλεψης με τη χρήση εργαλείων του διαδικτύου και συγκεκριμένα τον ηλεκτρονικό σύμβουλο ψήφου. Στο πλαίσιο διεξαγωγής της έρευνας έγινε ανάλυση των δεδομένων από την εφαρμογή helpmevote στις περιφερειακές εκλογές του 2010. Στο πρώτο σκέλος της ανάλυσης διερευνώνται τρία κυρίως ερωτήματα: 1) o εντοπισμός ομάδων ψηφοφόρων οι οποίοι παρουσιάζουν παρόμοιες απόψεις με τους υποψηφίους της περιφέρειάς τους και η συσχέτιση των ομάδων αυτών με συγκεκριμένα θέματα και εκλογικές προτιμήσεις, 2) η πρόβλεψη της επιλογής ψήφου όσων δηλώνουν αναποφάσιστοι ή όσων αρνούνται να δηλώσουν πρόθεση ψήφου, με βάση το βαθμό ταύτισής τους με τα πρόσωπα, τα κόμματα και με τα θέματα, 3) το ποσοστό στο οποίο συμμετέχει ο παράγοντας θέματα, στην τελική επιλογή ψήφου και η δημιουργία μοντέλου πρόβλεψης στη βάση αυτών. Στο δεύτερο σκέλος της ανάλυσης επιχειρείται η κατασκευή γραμμικού μοντέλου με στόχο την πρόβλεψη της πρόθεσης ψήφου, χρησιμοποιώντας ως κύριες μεταβλητές την τοποθέτηση των ψηφοφόρων ως προς τα θέματα και τον βαθμό ταύτισής τους με τους υποψηφίους. Ως ανεξάρτητες μεταβλητές της συνάρτησης επιλέγονται η δηλωμένη πρόθεση ψήφου και σε αναζήτηση ενός εναλλακτικού μοντέλου η προβλεπόμενη πρόθεση ψήφου όπως προέκυψε από το πρώτο σκέλος της ανάλυσης. Ως μέθοδοι ανάλυσης προτείνονται η Discriminant Analysis, η Fuzzy Cluster Analysis, η ανάλυση κατά στοιβάδες (Stacked Data Analysis) και η Binary Logistic Regression.